ועדת הכלכלה, כנסת 17, פרוטוקול מספר 224, 2007-03-14 09:15

משה כחלון: בוקר טוב לכולם, אדוני השר, סגן ראש הממשלה ושר המסחר והתעשייה, ברוך הבא.

משה כחלון: אני פותח את ישיבת ועדת הכלכלה.

משה כחלון: על סדר היום ישיבה לציון יום הצרכן הבינלאומי שיחול מחר.

משה כחלון: אנחנו כוועדת כלכלה שחרטה על דגלה את נושא הצרכנות, למעשה מי שחרט את זה על דגלה של ועדת הכלכלה הוא היושב ראש הקודם חבר הכנסת אמנון כהן שיושב עימנו פה, ואני ממשיך את דרכו.

משה כחלון: גם לפניו היה חבר כנסת שהיום הוא שר החקלאות מר שמחון שגם לו הייתה אוריינטציה צרכנית אבל בוא נאמר שפה זה קיבל יותר ביטוי.

משה כחלון: אני ממשיך את דרכו של אמנון ואני מקווה שאחרי גם ימשיכו במסורת הזו.

אליהו ישי: שימשיכו את דרכך.

משה כחלון: אני חושב שהוועדה הזו היא באמת המעוז של האזרח הקטן, היא המעוז של הצרכן ובשנים האחרונות היא שינתה כיוון לכיוון הצרכנים, לכיוון האזרח הקטן וזה בא לידי ביטוי גם בהצעות החוק, גם בדיונים, בדיונים המהירים בכל תחומי הפעילות שלה.

משה כחלון: היות וזה יום החג שלכם, אדוני השר, אתן לך את רשות הדיבור.

משה כחלון: אני מניח שיש לך גם בשורות, בבקשה.

אליהו ישי: תודה בוקר טוב.

אליהו ישי: אני מודה לך אדוני יושב ראש הוועדה משה על העבודה הטובה שאתה עושה.

אליהו ישי: היום הוא יום הצרכן הבין לאומי.

אליהו ישי: היום הזה הוא יום חשוב בעיני ואנחנו ככנסת ישראל וגם כוועדת כלכלה שהיא ועדה מאוד משמעותית שמתעסקת ועושה ויש לה הרבה מאוד מה לעשות בעניין הצרכן – זה יום גדול ויום חשוב.

אליהו ישי: יש לנו שורה של דברים שאנחנו מתכוונים להעלות, רפורמות.

אליהו ישי: אני בכלל חושב ומשוכנע שכשבאים לטובת הצרכן, כשמקדמים גם חקיקה וגם תקנות לטובת הצרכן – טוב לכולם.

אליהו ישי: נכון שמטבע הדברים יש חילוקי דעות ויהיו חילוקי דעות, זה דבר טבעי וצריך לדבר וצריך לקיים דיונים.

אליהו ישי: אם ניקח לדוגמא ביטול עסקה שאני מתכוון להביא בקרוב מאוד לוועדה את אישור התקנות, לא לפני שאקיים דיונים עם סוחרים ועוסקים, זה בעיני אחד הדברים הגדולים והחשובים משום שברגע שצרכן מקבל את הכסף בחזרה הוא מרוויח כמובן את הרווח שלו, אבל העוסק מרוויח לא פחות – הוא מרוויח את הלקוח הטוב.

אליהו ישי: אנחנו נתקלים לא פעם במקרים שאדם קונה ומקבל זיכוי.

אליהו ישי: אגב, זה ממילא כבר קיים.

אליהו ישי: עם הזיכוי הזה הוא ממלא את הארנק שלו עם זיכויים, הולך חוזר, חוזר הולך, ערך הכסף יורד, ספק אם יקבל משהו שיהיה בעל אותו ערך כספי כשיבוא עם הזיכוי בחזרה שזו שאלה כשלעצמה.

אליהו ישי: אני כבר לא מדבר על זיכויים שפג התוקף ועובר הזמן שלהם.

אליהו ישי: הדבר הזה גורם להתמרמרות מיותרת בקרב הצרכנים.

אליהו ישי: ברגע שהצרכן יכול לקבל זיכוי רצוי שיקבל את הכסף ולא זיכוי, זה קיים בכמה מדינות בעולם.

אליהו ישי: זה גם קיים פה בארץ בכמה רשתות באופן וולונטרי וצריך בהחלט לבסס את הדבר.

אליהו ישי: אני מוכרח לומר, ידידי היושב ראש, שעדיין לא קיימתי דיונים עם העוסקים, עם הסוחרים.

אליהו ישי: אני אשב איתם, אני יודע שיש להם מה לומר.

אליהו ישי: לאחר מכן אביא את זה לפה ואני בפירוש נמצא פה כדי לומר את דעתי שיש בכוונתי לקדם את הנושא.

אליהו ישי: יהיה דיון באיזה נושאים זה לא יהיה בשלב הראשון אבל הדבר הזה בהחלט יבוא לפה.

אליהו ישי: הדבר שהוא בעיני מהפכה מאוד משמעותית שאני לא יודע אם יש אותה במקומות אחרים בעולם, צריך לבדוק את זה, זה התקנות של פיצוי לדוגמא.

אליהו ישי: זו הזדמנות לשתף במסגרת האכיפה גם את הצרכנים.

אליהו ישי: ברגע שהצרכן יודע שכשהוא תובע הוא מקבל את הכסף בחזרה ולא המדינה, אלא אותו אזרח יקבל את הפיצוי, אין ספק שהוא יהיה האוכף הטוב ביותר שלנו.

אליהו ישי: למרות שיש לנו הישג מרשים ביותר מבחינת תוספת פקחים אבל זה עדיין לא מספיק אם אנחנו רוצים להגיע למצב של קשר אמיתי וטוב בין הצרכנים לבין העוסקים.

אמנון כהן: מה זה הפיצוי הזה אדוני?

אליהו ישי: הפיצוי לדוגמא זה אדם שיש לו הליך משפטי עם איזשהו עוסק.

אליהו ישי: זה תהליך מסובך ומורכב בבית משפט.

אליהו ישי: ברגע שהפיצוי, הקנס, עובר למדינה – האזרח הולך כמובן לתהליך הזה, אבל אם הוא מקבל את הקנס המוטיבציה שונה ואז הוא בעצם הופך להיות אחד מהאנשים המסייעים לנו באכיפת החוק.

אליהו ישי: כמובן סימון משחקי מחשב, הצגת מחיר ליחידת מידה, חקיקה עתידית – תיקון לחוק הגנת הצרכן ועוד שורה ארוכה, אם זה בצעצועים מסוכנים, אם זה במסגרת ההסברה.

אליהו ישי: אני אתן פה גם לנציגי המשרד להרחיב מעט ולהוסיף.

אליהו ישי: אדוני היושב ראש, היום הזה הוא יום חשוב וגדול, אמרתי בפתח דברי שאני משוכנע שבסופו של דבר זה יעשה טוב לכולם, גם לעוסקים, למרות הקושי.

אליהו ישי: דברים רבים היו מורכבים בהתחלה ובסופו של דבר העוסקים אהבו אותם והתקדמנו קדימה והדברים יצאו לטובה.

אליהו ישי: אני מבקש אותך אדוני היושב ראש, ואת חברי ועדת הכלכלה לסייע ולעזור לנו ואני משוכנע שטובת הצרכנים לנגד עיניכם וזה יביא לתחרות הוגנת, צודקת, להעלאת המודעות ולעלייה ברכישות ובקניות.

אליהו ישי: משום שכשאדם יודע שכשהוא קונה הוא יכול להחליף הוא רגוע ולא מתלבט.

אליהו ישי: יש דעות רבות, אדם בא לחנות ומתלבט לפעמים חצי שעה ושעה אם לקנות או לא.

אליהו ישי: אם הוא יודע שהוא יכול להחזיר ולקבל את הכסף בחזרה במידה והמוצר לא מתאים לו – התהליך בין הצרכן לבין העוסק הופך להיות ידידותי.

אליהו ישי: אני משוכנע שהדבר יביא לברכה עצומה ולתפנית משמעותית.

אליהו ישי: התמיכה שלכם בקידום התהליך ובזירוזו ובהבאת הנושאים, אם זה תיקוני חקיקה ואם זה תקנות – הסיוע שלכם יכול לקדם ולעזור לנו להביא את הבשורה הטובה לצרכן וחשוב מאוד שביום הזה, יום הצרכן הבינלאומי, נקבל על עצמנו את ההחלטה הזו ברמת המדיניות הכללית שאנחנו יוצאים לדרך חדשה ומשמעותית בכל מה שקשור לצרכנים במדינת ישראל, תודה רבה.

משה כחלון: תודה רבה אדוני השר.

משה כחלון: לגבי הפיצוי לדוגמא כפי שאמר השר ומייד בתום הישיבה הזאת נתחיל בדיון על הצעת החוק פיצוי לדוגמא על מנת לזרז אותו, נתנו לו קדימות.

משה כחלון: אני רק רוצה לציין פעם נוספת שבשנה האחרונה יש שיתוף פעולה בלתי רגיל בין משרד התמ"ת לבין ועדת הכלכלה.

משה כחלון: משרד התמ"ת מקדם נושאים רבים שבתחום הצרכנות וסדרת החוקים והתקנות שהשר הקריא היום הם בשורה ממש גדולה לציבור הצרכנים ובבד בבד השר גם הדגיש, אני מקווה שהאוזן המוסיקלית שמעה, שזה לא יבוא על חשבון הסוחרים ולא על חשבון הצרכנים.

משה כחלון: פה יש שיתוף פעולה פורה.

משה כחלון: למשרד התמ"ת אני מניח, גם חשובה הכלכלה במדינה, הוא גם מקדם את הכלכלה כמו שוועדת הכלכלה מקדמת את הכלכלה, אבל שומרת על האיזון בין הצרכן לבין היצרן או הסוחר או נותן השירות.

משה כחלון: לכן אני רוצה פעם נוספת לברך אותך אדוני סגן ראש הממשלה ושר התמ"ת, ישר כוח בשם הצרכנים ואני חושב שגם בשם הסוחרים.

משה כחלון: חבר הכנסת, פרופ' אבישי ברוורמן, בבקשה.

אבישי ברוורמן: אני רוצה לברך את ידידי סגן ראש הממשלה שר התעשייה, המסחר והתעסוקה, אלי ישי ואת יושב ראש הוועדה.

אבישי ברוורמן: אני חושב שהמאבק בנושא של הצרכן התחיל עם דמות מיוחדת בארצות הברית בשם רלף ניידר.

אבישי ברוורמן: הבעיה האמיתית שיש לצרכן הקטן להבדיל מגופים מאורגנים וגדולים, שקשה היה לו להתארגן ולכן על ידי מיס אינפורמציה, על ידי כוחות של החברות הגדולות היו מקרים רבים שהצרכן יצא ניזוק.

אבישי ברוורמן: אני חושב שהמאבקים שמובילים גם בארץ שהובילו למודעות הציבורית – זו החובה של ממשלה יעילה או מה שמדינת ישראל מתפללת באחרית הימים, ואני מקווה שעוד לפני זה, להגיע אליו הוא ליצור את הכוח המאוזן בין צרכנים שצריכים להשמיע את קולם.

אבישי ברוורמן: בדיון שיהיה אחר כך אחד הדברים החשובים ביותר הוא פישוט השיטה ועל כך נדבר אחר כך.

אבישי ברוורמן: ג'ון גרישם עשה קריירה כסופר והסתכל על כל הבעיות שנוצרות מנושא נזיקין, לידיגציה ולכן מצד אחד צריך באמת להגן על הצרכן אבל צריך לעשות את זה בדרכים שלא יוצרות תסבוכות רבות יותר במערכות ויוצא שכרם בהפסדם, תודה רבה.

אליהו ישי: דבר נוסף שאנחנו רוצים מבחינתנו לקדם זה התנתקות משירות.

אליהו ישי: ידוע שאני אומנם נגד ההתנתקות אבל התנתקות משירות אני מאוד בעד.

אליהו ישי: אגב זה המקום והזמן להודות לאישה שעושה עבודה מצוינת במסירות בלתי רגילה ויוצאת דופן, גלית אבישי – מנכ"לית אמון הציבור, שאני אומר לכם שהיא ראויה לכל הברכות והתשבחות, התרומה שלה היא תרומה עצומה באופן וולוטנטרי וראוי שהוועדה תוקיר ותעריך ותהלל את העבודה המצוינת שלה.

משה כחלון: הוועדה כבר אימצה את הארגון שלה לחיקה והם חלק מהוועדה.

משה כחלון: מגיעים לכאן בכל דיון ומביעים את עמדתם.

משה כחלון: בבקשה חבר הכנסת אמנון כהן.

אמנון כהן: תודה אדוני.

אמנון כהן: ראשית אני רוצה לברך על היום המיוחד הזה.

אמנון כהן: אני חושב שמדינת ישראל זכתה בשר שהוא איש רגיש ולנגד עיניו הצרכנים.

אמנון כהן: הוועדה הזו למעשה היא לא רק ועדת כלכלה אלא חברה וכלכלה וצרכנות וכמובן שקידמנו ואנחנו מקדמים ונקדם בעזרת השם הרבה מאוד חוקים ותקנות לטובת הצרכנים.

אמנון כהן: יש פה שורה של דברים שאנחנו צריכים לקדם אותם כמה שיותר מהר.

אמנון כהן: דיברתי קודם עם יושב הראש על הצעת החוק בנושא הטובין, אריזות טובין.

אמנון כהן: גם היום יש בתי משפט שמטפלים בזה כי יש הטעייה של הציבור בתחום הזה.

אמנון כהן: האריזות נשארות אותן אריזות אבל תכולתן מוקטנת והציבור אינו מודע לכך.

אמנון כהן: אדוני היושב ראש, יש לך את החוק הזה - - -

משה כחלון: הבנתי מהשר שזה הולך להיות מקודם.

אמנון כהן: ביקשתי מיושב ראש הוועדה שהעלה את זה במליאה, הקואליציה הייתה נגד כי זה לא תואם מראש ואז קיימתי דיאלוג עם אדוני השר ובאמת קידמת את זה ומייד התקשרת.

אמנון כהן: מאחורי הקלעים גם דיברתי עם המשרד אבל מאז כבר עברו חודשיים והייתי רוצה לדעת היכן זה עומד כי זה לטובת הצרכן.

אמנון כהן: אנחנו רואים את המשפטים שמתנהלים היום בבתי משפט.

אמנון כהן: אם היו התקנות כבר חתומות זה היה לתועלת האזרח ואני יודע שאתה, אדוני השר, ברגישות שלך רוצה לשים את זה בעדיפות ובקדימות.

אמנון כהן: כמובן אדוני היושב ראש, נקדם כל הצעת חוק לטובת הצרכן.

אמנון כהן: היום הזה הוא באמת יום מיוחד.

משה כחלון: תודה רבה.

משה כחלון: אני רוצה להמשיך בתשבחות, זהו יום חג אז נמשיך עם זה עד הסוף.

משה כחלון: כל הארגונים שפועלים בתחום הצרכנות, הרשות לצרכנות בהסתדרות, המועצה לצרכנות שהיא חלק מאיתנו, ולעודד כמה שיותר גופים בנוסף לגופים המסודרים.

משה כחלון: אנחנו מעוניינים לעודד גופים ולונטריים, אני חושב שיש להם תרומה מאוד גדולה בנוסף לגופים שציינתי קודם שמסייעים לנו בכל דיון ובכל ישיבה.

אליהו ישי: אני שמח שאתה מזכיר את ההסתדרות כי גם פה שיתוף הפעולה איתנו הוא יוצא מגדר הרגיל.

אליהו ישי: יש עדיין דברים רבים לעשות ביחד וצריך לקדם אותם ביחד כי יש להם גם ניסיון עשיר ועשייה מבורכת מאוד של שנים רבות.

משה כחלון: הם תורמים לנו רבות לוועדה, אתה מכיר את זה אדוני השר.

משה כחלון: הוועדה הזאת איננה ועדה פוליטית, היא וועדה עניינית.

משה כחלון: ועדה שדנים בה בניגוד לוועדת כספים שהיא ועדה פוליטית שיש רוב ומיעוט, או מעבירים או לא, פה מתחילים בדיון ואף פעם לא יודעים כיצד הוא יסתיים.

משה כחלון: במהלך הדיון יש דינמיקה, משכנעים אחד את השני וההצבעות פה הן ממש ענייניות לחלוטין, ללא השקפות ואני לא זוכר דיון אחד מאז שאני פה שהוכרע בגלל איזושהי שייכות או אידיאולוגיה פוליטית.

משה כחלון: לכן הגופים האלה משפיעים מאוד.

משה כחלון: מר בירנבאום, בבקשה.

אברהם בירנבאום: אדוני היושב ראש, אני מבקש לברך את שר התמ"ת וסגן ראש הממשלה ואת לקוחותינו הצרכנים ליום הצרכן הבין לאומי.

אברהם בירנבאום: הצרכן לא יכול להנות יותר מאשר במקום שיש בו תחרות חופשית משוכללת.

אברהם בירנבאום: הענף היחידי במשק הישראלי בו מתקיימת תחרות חופשית משוכללת הוא המסחר הקמעוני.

אברהם בירנבאום: במרכזי הערים ובקניונים מתחרים הסוחרים זה בזה וזה ליד זה וזה מול זה על כיסו של הצרכן והצרכן הופך למלך ומצביע ברגליים והוא איננו זקוק להגנה עודפת של המחוקק או מחוקק המשנה, הגנה שאין כדוגמתה במדינה כלשהי ברחבי תבל.

אברהם בירנבאום: כלומר ביטול עסקה רק משום שהצרכן התחרט, אין דבר כזה באף מדינה בעולם.

אברהם בירנבאום: לא היה כדבר הזה במדינה כלשהי בתולדות אנוש.

אבישי ברוורמן: זה החוק.

אברהם בירנבאום: אני לא מדבר על החוק.

אברהם בירנבאום: מאחר וסגן ראש הממשלה הוא רב בישראל אני יכול לומר לו שהתייעצנו עם פוסקים גדולים בהלכה והם אומרים לנו שהדבר אף נוגד את ההלכה היהודית.

אברהם בירנבאום: אני מאוד מקווה שדבר אנטי דמוקרטי כזה לא יעבוד בישראל.

משה כחלון: תודה, מר פלג בבקשה.

אהוד פלג: בשם המועצה הישראלית לצרכנות אני מבקש לברך את כבוד יושב הוועדה על קיומה של הישיבה הזאת וציונו של היום החשוב הזה.

אהוד פלג: אנחנו מכירים ציונות של טקסים ואנחנו מכירים ציונות של מעשים.

אהוד פלג: אני שמח לציין שהוועדה, ככל שהספקתי להתרשם בתקופה הקצרה שאני בתפקיד, מקיימת את שני הדברים וניצבת לימינם של הצרכנים בישראל בהגנתה על זכויותיהם שזקוקות לעיתים קרובות להגנה.

אהוד פלג: כמו כן אני רוצה לברך את כבוד השר ולציין את הרגישות הרבה שהספקתי כבר להיות עד לה, למצוקה של הצרכנים ולצורך לבצע פעולות מעשיות כדי לחזק את מעמדם כאשר הם ניצבים בנחיתות הידועה כשהם עומדים מול ספקים ונותרים פעמים רבות מבולבלים בחסרון כיס, והגרוע מכל, בתחושה של ייאוש שאין מה לעשות.

אהוד פלג: אני חושב שהפעולה החשובה, הן של המשרד והן של הוועדה וכמובן ארגוני הצרכנים שהמועצה לצרכנות היא בוודאי מייצגת ופועלת נמרצות לחיזוקם, תפקידה לא רק בהגנה אקטיבית על הצרכנים ובשיפור מעמדם אל מול הספקים החזקים, אלא גם דרך המאבק הצרכני בהטמעתו של ערך ההגינות בחיי המדינה.

אהוד פלג: משום שבמדינה יהודית ודמוקרטית הנושא של ההגינות הוא חלק מכבודנו תרתי משמע, כי הוא גם נגזר מחוק יסוד כבוד האדם וחירותו.

אהוד פלג: לכן כשאנחנו נאבקים להגנת הצרכנים אנחנו נאבקים בעצם על תדמיתה של מדינת ישראל, תודה.

משה כחלון: תודה.

משה כחלון: עורך דין ירון לוינסון.

ירון לוינסון: אני רוצה להצטרף לדברי אהוד ולברך את כל הצרכנים על יום הצרכן הבין

ירון לוינסון: לאומי.

ירון לוינסון: אני רוצה להודות ולציין לשבח את התרומה הרבה של שר התמ"ת שכל התפיסה במשרד השתנתה.

ירון לוינסון: זה לא רק עניין של חוק זה או אחר אלא התפיסה והמחשבה והכיוון הם היום הרבה יותר פרו צרכניים כפי שאני רואה אותם, הרבה יותר דואגים.

ירון לוינסון: יש יותר אהדה, נכונות ורצון טוב.

ירון לוינסון: גם אצל יו"ר הוועדה יש רצון טוב כמו קודמו.

ירון לוינסון: לקראת יום הצרכן עשינו סקר קטן ושאלנו את הציבור האם הכנסת מחוקקת מספיק חוקים לטובת הגנת הצרכן.

ירון לוינסון: 75% מהציבור ענו שלא.

ירון לוינסון: למרות שאני יודע שבתקופה האחרונה יש תנופה גדולה של חקיקה אבל חוקים רבים לא מגיעים לכלל השלמה.

ירון לוינסון: לדוגמא חוק עסקה קצובה שכבר עלה בכנסת הקודמת של אורית נוקד שלא נמצאת פה, חוק כה חיוני שהיה פותר בעיות רבות, אינני יודע איפה הוא תקוע – חוק מבורך, צרכני וחבל שלא קודם.

משה כחלון: הוא מונח על סדר יומנו ומייד אחרי הפגרה נמשיך איתו.

משה כחלון: יש בו המון קשיים כמו שאתה יודע.

ירון לוינסון: נכון אבל כדאי לקדם אותו זה חוק מבורך.

ירון לוינסון: דבר נוסף ואחרון לגבי מודעות.

ירון לוינסון: שאלנו בסקר לגבי מודעות הצרכנים, 80% אינם מודעים לזכויותיהם.

ירון לוינסון: זאת אומרת יש פה בעיה שצריך גם להגביר את נושא ההסברה.

ירון לוינסון: עושים רבות אבל יש חוסר מודעות.

ירון לוינסון: כארגוני צרכנים תפקידנו הוא גם להטמיע ואני רוצה שהשר יתן תמיכה לארגוני הצרכנים היציגים ככל שניתן.

משה כחלון: תודה רבה.

משה כחלון: עורך הדין זאב פרידמן, למרות שנציג המועצה לצרכנות כבר דיבר אבל אתה חלק מהוועדה, אתה כמו חבר כנסת, אני חייב לתת לך את רשות הדיבור.

זאב פרידמן: תודה.

זאב פרידמן: כבוד היושב ראש, כבוד השר, חברי הכנסת, אורחים נכבדים.

זאב פרידמן: אומר רק בקצרה שציון יום הגנת הצרכן זה יום על פני לוח השנה.

זאב פרידמן: זה יום בו אנו מעלים על נס את העבודה שנעשית, וזאת עבודה סזיפית שנעשית מדי יום ביומו, שעה שעה, לפעמים גם אחרי שעות העבודה, לפעמים גם בשעות הלילה – זו טיבה של העבודה בהגנה על ציבור הצרכנים.

זאב פרידמן: עבודה לטובתם של ציבור הצרכנים איננה מתמקדת בפרט זה או אחר.

זאב פרידמן: נעשית עבודה, נחקקים חוקים, ועדיין הדרך עוד לפנינו.

זאב פרידמן: הרשות לסחר הוגן טרם הוקמה ואנחנו כמהים שהיא תצא לפועל.

זאב פרידמן: המועצה לצרכנות פועלת במספר רב של תחומים על מנת להשלים את אותו היבט של הרשות לסחר הוגן ואנחנו מקווים שסך הכל נצליח להגיע למצב כזה.

זאב פרידמן: אבל נחזור ונציין שיש לנו את אותו היום, היום הזה הוא יום אחד שבא להעלות על נס את אותם אנשים שזקוקים להגנה.

זאב פרידמן: אותם אנשים שזקוקים להגנה הם אותם אנשים שקרובים לליבו של השר: האנשים מהשכבות החלשות, אותם אנשים שפחות מודעים לזכויותיהם, אותם אנשים שזקוקים להגנה גם אם היא קצת פטרנליסטית מעת לעת.

זאב פרידמן: אנחנו מקווים שהוועדה הזו בדרכה, השר בדרכו, כל העוסקים במלאכה, ימשיכו את המאמצים שהם עושים על מנת להשלים את כל אותה חקיקה, להשלים את אותן הגנות ובסופו של יום להביא למסחר הוגן וראוי כפי שהזכיר קודם אהוד, שזו בעצם התכלית של עם והתנהלות כמו שניתן לקוות ולצפות שנוכל להיות אור לגויים ולא נצטרך להביא את הדוגמאות האמריקאיות או כל דוגמא אחרת.

אבישי ברוורמן: אנחנו צריכים לעשות הרבה צעדים כדי שזה יקרה.

משה כחלון: תודה לעורך הדין זאב פרידמן.

משה כחלון: הגברת גלית אבישי, מנכ"לית אמון הציבור, בבקשה.

גלית אבישי: אני רוצה גם לברך וגם להודות לכבוד השר שבאמת בשנה האחרונה אנחנו רואים משב רוח שונה לגמרי במשרד התעשייה, מקצועי, חושב ואחר שמשדר אמירה חדשה.

גלית אבישי: אנחנו רוצים להודות גם לוועדה שעושה רבות בתחום הגנת הצרכן וקידמה מאוד את החקיקה.

גלית אבישי: יש עוד עבודה רבה אבל היא נעשית.

גלית אבישי: אני רוצה להזכיר לגבי השכבות החלשות.

גלית אבישי: תהיה פגיעה צרכנית.

גלית אבישי: כשמישהו נפגע- אלו בעיקר השכבות החלשות.

גלית אבישי: אלו קבוצות אוכלוסייה מוחלשות.

גלית אבישי: כאשר יש מכירה לא הוגנת של לחצני מצוקה לקשישים וחולים, הקבוצה החזקה מתוכם אולי תצליח להתמודד עם התופעה, מי שלא יצליח להתמודד עם התופעה אלו אותם חלשים שזקוקים באמת להגנה.

גלית אבישי: אני חושבת שארגוני הצרכנים עושים עבודה יפה מאוד בתחום אבל בלי חקיקה מגינה ובלי אכיפה, הדברים לא יתקדמו.

גלית אבישי: ביום הצרכן הבין לאומי אם אפשר לברך במשהו את עצמנו לקראת שנת הצרכנות הבאה, שנצמצם את הפער בין רמת החקיקה הכל כך מתקדמת שיש במדינה לבין רמת האכיפה.

גלית אבישי: הרשות לסחר הוגן זה צעד אחד.

גלית אבישי: חוק פיצוי לדוגמא זה צעד נוסף, מאוד חיוני וחשוב, אבל אנחנו צריכים לחזק את הזרוע הזאת.

גלית אבישי: זו זרוע חשובה מאוד שתקרין בעצם על האיכות הצרכנית פה במדינה.

גלית אבישי: יצאנו עכשיו באמון הציבור, ואני שמחה שכבוד השר מאמץ את ההצעה שלנו, גילינו שיש מצוקה צרכנית מאוד גדולה כשמנסים להתנתק משירותים מתמשכים.

גלית אבישי: אנחנו רואים את זה בטלביזיה הרב ערוצית, בשירותי הסלולר.

גלית אבישי: קל להתחבר אבל מאוד קשה להתנתק.

גלית אבישי: זה לא צריך להיות כך ואין ברירה אלא לייצר פה חקיקה.

גלית אבישי: תודה רבה.

משה כחלון: תודה רבה.

משה כחלון: התחום הזה כלול בחוק עסקה קצובה של חברת הכנסת אורית נוקד, אם הוא יעבור כפי שהוא אז אין צורך בחקיקה נוספת.

משה כחלון: זה בוודאות מוחלטת.

משה כחלון: הנושא של ההתנתקות משירותים הוא נושא מאוד כואב.

משה כחלון: זה נמצא על שולחנה של ועדת הכלכלה לא מעט, גם במסגרת דיונים מהירים, לא רק בהצעות חוק.

משה כחלון: אנחנו מקבלים תלונות רבות של צרכנים שמשנים להם מסלולים, שהם מנסים להתנתק ולא מאפשרים להם ומעבירים אותם ממחלקה למחלקה, לשימור לקוחות, והם עוברים שבעת מדורי גהינום על מנת להתנתק מעסקה.

משה כחלון: זה דבר שבאמת מטריד מאוד את הוועדה.

משה כחלון: אני מקווה שכשנסיים את הנושא של עסקה קצובה מהר ככל האפשר, נטפל בנושא הזה.

משה כחלון: בעיקר סלולר וחברות התקשורת, יס והוט ששם הצרכנים שלנו עוברים ויה דלרוזה, הן מבחינת התשלומים, מסלולי התשלום, גובה התשלום.

משה כחלון: אף אחד לא יודע כמה הוא משלם.

משה כחלון: אתה מתקשר עם סכום מסוים, לאחר מכן אתה מוצא את עצמך עם סכום אחר לגמרי.

משה כחלון: - - -

אמנון כהן: ואתה לא יכול להתנתק.

משה כחלון: אתה יכול לבקש להתנתק אבל בזה זה נגמר.

משה כחלון: אנחנו בהחלט מטפלים בנושא זה.

משה כחלון: גברת שושנה רבינוביץ, בבקשה.

שושנה רבינוביץ: תודה רבה.

שושנה רבינוביץ: כמייצגת את המגזר העסקי חשוב לי מאוד להדגיש שגם העוסק מבין את הצורך באיזון בין המאמץ של הצרכן והעוסק.

שושנה רבינוביץ: זה גם האינטרס של העוסק שהצרכן יהיה מרוצה ויחזור אליו.

שושנה רבינוביץ: יחד עם זאת יש חילוקי דעות.

שושנה רבינוביץ: אנחנו יותר בעד שוק חופשי, לתת לכוחות השוק לפעול.

שושנה רבינוביץ: ביום הזה חשוב לי מאוד לציין את שיתוף הפעולה המעולה שלנו עם ועדת הכלכלה, עם הלשכה המשפטית של משרד התמ"ת ועם הממונה על הגנת הצרכן, אנחנו מקווים שנמשיך להיות שותפים.

משה כחלון: תודה רבה.

משה כחלון: חבר הכנסת זיו, בבקשה.

יצחק זיו: אני מצטרף לברכות לכבוד השר אלי ישי ומברך אותו ב"ישר כוח".

יצחק זיו: מפעם לפעם אני רואה את הפעילות הברוכה של יושב ראש ועדת הכלכלה, את הנושאים החשובים שעוברים כאן בוועדה.

יצחק זיו: אני מקווה שהנושא הזה של הגנת הצרכן, יצא לדרך בחודש ניסן שהוא גם תחילת השנה, ברגל ימין כדי שנוכל להעביר את הנושא החשוב הזה של הגנת הצרכן, תודה.

משה כחלון: תודה רבה, אדוני השר, בבקשה.

אליהו ישי: אחרונים חביבים אלו עובדי המשרד.

אליהו ישי: הם עושים עבודה מצויינת, עבודה קשה ורבה בשיתוף פעולה עם הארגונים שהזכרנו פה ומגיע להם הרבה ברכות: עו"ד קמחי, עו"ד פינקוס, עו"ד חנה טירי, כל עובדי המשרד שנמצאים פה ושלא נמצאים פה.

אליהו ישי: אני רוצה לסכם, יש אימרה שאומרת: לא המדרש עיקר אלא המעשה.

אליהו ישי: בתחום של דרשות בשנים האחרונות היינו די טובים.

אליהו ישי: עכשיו צריך לעבור לפסים המעשיים.

אליהו ישי: אני מאמין שעם הכיוון והרצון של כל הארגונים והשותפים והוועדה והמדיניות של המשרד נוכל להביא במהלך החודשים הקרובים, במהלך השנה הקרובה עד ליום הצרכן הבין לאומי בשנה הבאה, שורה ארוכה של שינויי חקיקה, תיקוני חקיקה, תקנות ובשורות טובות באופן מעשי לצרכנים במדינת ישראל.

אליהו ישי: כדאי שנקבע את היעדים.

אליהו ישי: הייתי רוצה לשבת איתך בהזדמנות לקבוע את היעדים, את סדרי העדיפויות ובכך נצא לדרך עם היום הגדול הזה עם משמעותו החשובה לטובת הצרכנים.

אליהו ישי: אני רוצה להודות לכולם, ליושב ראש הוועדה, לחברי הוועדה ולכל המשתתפים, תודה רבה.

משה כחלון: תודה רבה אדוני השר, תודה לכולם.

משה כחלון: אני רוצה שוב לחזור על הדברים שלך בחלק הזה לגבי עובדי המשרד שלך.

משה כחלון: אנחנו עובדים איתם ביחד בצורה בלתי רגילה ואני חייב לומר לך אדוני השר שזה לא כך עם כל משרדי הממשלה.

משה כחלון: אצלכם באופן מיוחד זה אנשים מקצועיים שמגיעים לכאן מוכנים עם תשובות, עם הסברים, ולא פעם הנושאים הם לא קלים.

משה כחלון: אני יודע שכשיש לי ישיבה עם משרד התמ"ת אני יודע שאנחנו גם מתחילים וגם מסיימים את הדברים, זה דבר מאוד חשוב בעבודת הוועדה.

משה כחלון: אני מבקש שוב לברך את כולם ולהודות לכם על ההשתתפות, הישיבה נעולה, תודה רבה.